Ola , fra Oslo

Vår datter fikk sin bil stjålet i et låst og bevoktet garasjeanlegg ved Høyskolen i Oslo. Tyvene ble filmet av garasjeanleggets overvåkingskamera både da de tok seg inn i anlegget-brøt opp bilen - samt da de kjørte avsted med bilen. I bilens bagasjerom lå profesjonelt fotoutstyr til en verdi langt høyere enn verdien av selve kjøretøyet. Vaktselskapet som overvåket garasjeanlegget laget en CD av hele tyveri-seansen og la denne i selskapets safe i påvente av at den skulle bli hentet og undersøkt av politiet. Vår datter anmeldte samtidig forholdet til politiet og opplyste om den aktuelle Cd som lå klar til avhenting. Opptaket var av en slik kvalitet at begge gjerningsmennene tydelig kunne identifiseres.Det ble også gjort oppmerksom på at tyvene før de forlot garasjeanlegget hadde kastet ut av bilen en del saker uten verdi - men som var påført fingeravtrykk av gjerningsmennene og som kunne undersøkes for å sikre bevis. Politiet tok i mot anmeldelsen med et uinteressert skuldertrekk og foretok seg deretter absolutt ingenting.Politiet gadd ikke engang hente videoopptaket som lå klart til avhenting i vaktselskapets safe. Noen uker senere ble bilen funnet hensatt ved Oslo S -helt ribbet og ødelagt slik at den måtte skrotes. Politiet ble enda en gang varslet om forholdet med det for øyet at kjøretøyet i det minste kunne bli undersøkt for fingeravtrykk. Heller ikke denne gangen reagerte politiet på annen måte enn med hånlig oppgitthet over at noen kunne finne på å bry dem med et slik ubetydelig filleforhold.Vår datter er selvstendig næringsdrivende og tapte mye av sitt produksjonsutstyr og flere uker av sin dyrebare tid. Og led i forbindelse med saken et betydelig økonomisk tap.Historien slutter ikke med dette. Noen uker før denne hendelsen hjalp jeg min datter med å frakte den samme bilen fra Gudbrandsdalen og til Oslo. Ved Eidsvoll var jeg ikke oppmerksom på at fartsgrensen grunnet veiarbeid var skiltet ned fra 80 til 70 kilometer. Som bakerste bil i en lang kø ble jeg tatt i fotoboks 7 kilometer over tillatt hastighet. TO DAGER etter lå forelegget på kr.1600.- i min postkasse klar til innkreving. Da reagerte myndighetene. Moralen i historien må være at når du har vært lovlydig, betalt alle dine skatter og avgifter og skaffet deg verdier i form av hus, bil og hjem - så har du også satt deg i en "gisselsituasjon" som gjør at du blir et offer og en melkeku for myndighetenes hårreisende forskjelsbehandling overfor mennesker der det er noe og hente - kontra de kriminelle bandene som alltid er et hestehode foran myndighetene og der det ikke er noen verdens ting av verdier å hente. De vet utmerket godt at de kan foreta seg hva som helst uten at politiet reagerer. Selv har jeg mistet siste rest av respekt for politi og rettsvesen.